Flere stikkontakter på Campus

Bakgrunn

Det har lenge vært mangel på stikkontakter ved flere forelesningssaler på Universitet. Dette gjelder spesielt de som befinner seg i de eldste byggene på Campus. Studentene etterlyser tilgang til flere stikkontakter i undervisningsrom/forelesningssaler på grunn av økt

behov for strømtilførsel til bærbar PC, og andre digitale enheter som en benytter seg av. Ved nærmere gjennomgang av tidligere saker som samtlige lister selv har hatt på programmet sitt viser det seg at dette ikke er noe nytt.

Ved å se på handlingsplanen til Studentorganisasjonen StOr for året 2018/2019 står det under Utdanningskvalitet skrevet «StOr skal arbeide for å implementere digitalisering som et verktøy i utdanningsløpet til studentene ved UiS».

Videre kan vi se på Arbeidsprogrammet for studieåret 2016/2017, hvor det lyder «StOr skal jobbe for å styrke IKT-infrastrukturen ved UiS gjennom;

Muliggjøre for bruken av digitale verktøy i forelesningssaler, lesesaler og fellesområder (strømuttak, nettkapasitet, etc).

I hvilken grad noe av følgende har blitt gjort og eller satt i gang er vanskelig å si, derfor bes AU ta en oppfølging i disse handlingsplanene og gjerne revidere hva som har blitt gjort, og hva som er blitt glemt. Dersom vi som et Universitet skal være ledene i digitalisering som det også lyder under «Organisasjon» i Arbeidsprogrammet til StOr for året 2017/2018 er strømtilførsel til hver og en et vesentlig moment som bør være på plass før eventuelt videreutviklingen i en digitalretning på campus.

Kjølv Egelands hus og Kjell Arholms hus disponerer noen av de eldste forelesnings salene ved campus, hvor det er enorm mangel på stikkontakter ved flere av auditoriene.

For mange er det frustrerende å ikke kunne ha stikkontakt tilgjengelig der en sitter, enten det er i forelesning eller man velger å lese. Dersom den enkelte students plassering i et rom skal avgjøre strøm tilgjengelighet, kan dette føre til at færre studenter som gjerne skulle ønske å ta notater ikke får gjort dette.

Andre steder på campus hvor studentene tilbringer mye tid mellom timer er øverste del av AR. Her har man ladetårn og skjøteledning. Denne ordningen fungerer, men kan også medføre at sikringer ryker dersom det blir stor belastningen under eksamensperioden. Derfor er det lønnsomt å montere flere stikkontakter enn å bare disponere studentene flere skjøteledninger.

Forslag til Vedtak

StOr skal sørge for at det monteres flere stikkontakter i flere av undervisningsrom/forelesningssaler på Campus, dette spesielt i Kjølv Egelands hus og Kjell Arholms hus.

**Kommentar fra Nestleder for utdanning**

Strømtilførsel er naturligvis et viktig moment dersom man skal lykkes med en digitaliseringsprosess som vi ser universitetene og samfunnet for øvrig er på vei mot. Det er en klar forutsetning for å kunne ta i bruk alle slags digitale verktøy i undervisning og læring. Store deler av denne prosessen foregår naturlig ved at strømuttak tas hensyn til ved bygging av nye lokaler og oppussing. Likevel øker behovet for strømuttak mye raskere enn bygging av nye lokaler og oppussing av gamle. Montering av flere stikkontakter der det er behov er en relativt enkel løsning for å møte dagens behov. Når studenter pålegges å ha egen datamaskin for å studere, må universitetet sørge for at alle studenter har anledning til å benytte seg av utstyret på campus.

Vi mener derfor dette er et godt forslag som bør følges opp av StOr. I tillegg oppfordrer vi medlemmer av studentparlamentet som er for forslaget til å bistå med kartlegging av områder det er et spesielt behov for flere stikkontakter, slik at vi får en fortgang i prosessen.

Til slutt ønsker jeg å komme med et motforslag til vedtak. Dette er fordi jeg mener en omformulering av vedtaket gjør det enklere og mer ryddig, men får med seg hovedmomentene.

StOr skal arbeide for at det monteres flere stikkontakter i områder på campus som brukes til undervisning og læring.